दिल्ली डेयरडेविल्स ने कोच्चि को 38 रन से हराया  
आईपीएल के चौथे संस्करण के अंतर्गत शनिवार को खेले गए लीग मुकाबले में दिल्ली डेयर डेविल्स ने कोच्चि टस्कर्स केरल को 38 रन से हरा दिया।
नेहरू स्टेडियम में इंडियन प्रीमियर लीग (आईपीएल) के चौथे संस्करण के अंतर्गत शनिवार को खेले गए लीग मुकाबले में दिल्ली डेयरडेविल्स ने कोच्चि टस्कर्स केरल को 38 रनों से हरा दिया।  दिल्ली द्वारा जीत के लिए रखे गए 158 रनों के लक्ष्य का पीछा करने उतरी कोच्चि की टीम 18.5 ओवरों में सभी विकेट गंवाकर 119 रन ही बना सकी। कोच्चि की ओर से रविंद्र जडेजा ने सर्वाधिक 31 रन बनाए।  158 रनों के लक्ष्य का पीछा करने उतरी कोच्चि को शुरुआती झटका सलामी बल्लेबाज माइकल क्लिंगर के रूप में लगा। क्लिंगर दो रन के निजी योग पर मोर्ने मोर्केल की गेंद पर रुएलोफ वैन डेर मर्व को कैच थमाकर चलते बने। इसके बाद विस्फोटक बल्लेबाज ब्रेंडन मैक्लम भी सात रन बनाकर इरफान पठान की गेंद पर बोल्ड हो गए।  कोच्चि का तीसरा विकेट विकेट कीपर बल्लेबाज पार्थिव पटेल के रूप में गिरा। पार्थिव को एक रन के निजी योग पर पठान ने चलता किया।  इसके बाद कप्तान माहेला जयवर्धने 28 गेंदों पर दो चौकों की मदद से 18 रन के निजी योग पर अजित अगरकर की गेंद पर वीरेंद्र सहवाग को कैच थमाकर पवेलियन लौट गए। हरफनमौला ब्रैड हॉज ने 25 गेंदों पर तीन चौकों की मदद से 27 रन बनाए। उन्हें मोर्केल ने ओझा के हाथों कैच करवाया।  बालचंद्रन अखिल के रूप में कोच्चि को छठा झटका लगा। अखिल मोर्केल की गेंद पर आउट होने से पहले एक छक्के की मदद से 13 रन बनाए थे। जडेजा को अगरकर ने अपना दूसरा शिकार बनाया। जडेजा के आउट होते ही रमेश पवार और शांताकुमारन श्रीसंत बिना खाता खोले मर्व की गेंद पर बोल्ड हो गए। आर.विनय कुमार (11) अंतिम विकेट के रूप में आउट हुए।  दिल्ली की ओर से मोर्केल और मर्व ने सर्वाधिक तीन-तीन विकेट झटके जबकि पठान और अगरकर ने दो-दो विकेट चटकाए।  इससे पहले, दिल्ली ने निर्धारित 20 ओवरों में सात विकेट के नुकसान पर 157 रन बनाए जिसमें कप्तान सहवाग के 80 रन शामिल थे। सहवाग ने 47 गेंदों पर आठ चौके और पांच गगनचुम्बी छक्के लगाए।  टॉस जीतकर पहले बल्लेबाजी करने का फैसला करने वाली दिल्ली की शुरुआत बेहद खराब रही। विकेटों के पतझड़ के बीच सहवाग एक छोर सम्भाले हुए थे।  सहवाग ने छोटी-छोटी साझेदारियां कर अपनी टीम को एक सम्मानजनक स्कोर तक पहुंचाया। उन्होंने चौथे विकेट के लिए योगेश नागर (22) के साथ सर्वाधिक 56 रन जोड़े जबकि पांचवे विकेट के लिए सहवाग ने ट्रेविस बर्ट (20) के साथ मिलकर 41 रनों की साझेदारी की।  तीसरे विकेट के लिए सहवाग ने वेणुगोपाल राव (1) के साथ मिलकर 31 रन जोड़े। इसके अलावा पठान 13 रन जबकि डेविड वार्नर ने तीन रन बनाए वहीं नमन ओझा बिना खाता खोले आउट हुए। मर्व दो रन पर नाबाद लौटै।  कोच्चि की ओर से तेज गेंदबाज श्रीसंत ने सर्वाधिक दो विकेट झटके जबकि जडेजा, विनय कुमार और पवार के खाते में एक-एक विकेट गया।